CELEX: 32021D0106
Language: el
Date: 2021-01-28 00:00:00
Title: Εκτελεστική απόφαση (ΕΕ) 2021/106 της Επιτροπής της 28ης Ιανουαρίου 2021 σχετικά με την παράταση του μέτρου που έλαβε το γαλλικό υπουργείο Οικολογικής Μετάβασης, με το οποίο επιτράπηκε η διάθεση στην αγορά και η χρήση προϊόντων απολύμανσης που περιέχουν προπαν-2-όλη σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 380] (Το κείμενο στη γαλλική γλώσσα είναι το μόνο αυθεντικό)

1.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 35/25
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/106 ΤΗΣ ΕΠΙΤΡΟΠΗΣ
         της 28ης Ιανουαρίου 2021
         σχετικά με την παράταση του μέτρου που έλαβε το γαλλικό υπουργείο Οικολογικής Μετάβασης, με το οποίο επιτράπηκε η διάθεση στην αγορά και η χρήση προϊόντων απολύμανσης που περιέχουν προπαν-2-όλη σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 380]
            
         
         (Το κείμενο στη γαλλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 13 Μαρτίου 2020 το γαλλικό υπουργείο Οικολογικής Μετάβασης (στο εξής: η αρμόδια αρχή) εξέδωσε, σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, απόφαση (η οποία τροποποιήθηκε στη συνέχεια στις 29 Ιουνίου 2020) για να επιτρέψει τη διάθεση στην αγορά και τη χρήση προϊόντων απολύμανσης που περιέχουν προπαν-2-όλη για την υγιεινή του ανθρώπου [τύπος προϊόντων 1, όπως ορίζεται στο παράρτημα V του κανονισμού (ΕΕ) αριθ. 528/2012], για περίοδο που διαρκεί έως τις 31 Δεκεμβρίου 2020 (στο εξής: το μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Στις 11 Μαρτίου 2020 ο Παγκόσμιος Οργανισμός Υγείας (στο εξής: ΠΟΥ) κήρυξε πανδημία της νόσου από κορονοϊό (COVID-19). Στις 22 Μαρτίου 2020 το γαλλικό κοινοβούλιο ψήφισε νόμο με τον οποίο κηρύχθηκε κατάσταση έκτακτης ανάγκης στον τομέα της δημόσιας υγείας. Η χρήση αλκοολούχων απολυμαντικών χεριών συνιστάται από τον ΠΟΥ και από το γαλλικό υπουργείο Υγείας ως προληπτικό μέτρο κατά της εξάπλωσης της νόσου COVID-19, ως εναλλακτική επιλογή αντί του πλυσίματος των χεριών με σαπούνι και νερό. Η σύνθεση του προϊόντος που καλύπτεται από το μέτρο είναι σύμφωνη με τη σύνθεση με βάση την προπαν-2-όλη που συνιστά ο ΠΟΥ.
                  
               
                     (3)
                  
                  
                     Η δραστική ουσία που περιέχει η σύνθεση με βάση την προπαν-2-όλη που συνιστάται από τον ΠΟΥ είναι η προπαν-2-όλη. Η προπαν-2-όλη έχει εγκριθεί για τη χρήση σε βιοκτόνα του τύπου προϊόντων 1 (υγιεινή του ανθρώπου), όπως ορίζονται στο παράρτημα V του κανονισμού (ΕΕ) αριθ. 528/2012.
                  
               
                     (4)
                  
                  
                     Από την έξαρση της πανδημίας COVID-19 τα προϊόντα απολύμανσης βρίσκονται σε εξαιρετικά υψηλή ζήτηση στη Γαλλία, γεγονός που οδήγησε σε πρωτοφανείς ελλείψεις στον εφοδιασμό ως προς τα εν λόγω προϊόντα. Πριν από το μέτρο, δεν υπήρχαν απολυμαντικά χεριών που είχαν εγκριθεί στη Γαλλία βάσει του κανονισμού (ΕΕ) αριθ. 528/2012. Η νόσος COVID-19 συνιστά σοβαρή απειλή για τη δημόσια υγεία στη Γαλλία και πρόσθετα προϊόντα απολύμανσης είναι ζωτικής σημασίας για τον έλεγχο της εξάπλωσής της, δεδομένου ότι το πλύσιμο των χεριών με σαπούνι και νερό δεν είναι πάντα εφικτό.
                  
               
                     (5)
                  
                  
                     Στις 10 Σεπτεμβρίου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αίτηση υποβλήθηκε με βάση ανησυχίες ότι η δημόσια υγεία ενδέχεται να τεθεί σε κίνδυνο από τη νόσο COVID-19 και μετά τις 31 Δεκεμβρίου 2020 και λαμβάνοντας υπόψη ότι η έγκριση της κυκλοφορίας πρόσθετων προϊόντων απολύμανσης στην αγορά είναι ζωτικής σημασίας για τον περιορισμό του κινδύνου που ενέχει η COVID-19, ο οποίος δεν μπορεί να περιοριστεί με άλλα μέσα.
                  
               
                     (6)
                  
                  
                     Σύμφωνα με την αρμόδια αρχή, αναμένεται περαιτέρω αύξηση της ζήτησης προϊόντων απολύμανσης. Παρά την ύπαρξη εναλλακτικών λύσεων που βασίζονται στην αιθανόλη, η αρμόδια αρχή θεωρεί αναγκαία τη διατήρηση διαφοροποιημένης προσφοράς απολυμαντικών προϊόντων στην αγορά, προκειμένου να ελαχιστοποιηθεί ο κίνδυνος που ενέχουν οι δυνητικές ελλείψεις πρώτων υλών.
                  
               
                     (7)
                  
                  
                     Η αρμόδια αρχή ενθάρρυνε τους φορείς εκμετάλλευσης που επωφελήθηκαν από το μέτρο να ζητήσουν κανονική αδειοδότηση προϊόντος το συντομότερο δυνατό. Ένας φορέας εκμετάλλευσης επιβεβαίωσε την πρόθεσή του να υποβάλει αίτηση για κανονική αδειοδότηση του απολυμαντικού του με βάση την προπαν-2-όλη.
                  
               
                     (8)
                  
                  
                     Δεδομένου ότι η COVID-19 εξακολουθεί να αποτελεί κίνδυνο για τη δημόσια υγεία και ο κίνδυνος αυτός δεν μπορεί να περιοριστεί επαρκώς στη Γαλλία ελλείψει πρόσθετων προϊόντων απολύμανσης που επιτρέπονται στην αγορά, είναι σκόπιμο να επιτραπεί στην αρμόδια αρχή να παρατείνει το μέτρο για περίοδο που δεν υπερβαίνει τις 550 ημέρες, αρχής γενομένης από την επομένη της λήξης της αρχικής περιόδου των 180 ημερών από την απόφαση της αρμόδιας αρχής της 13ης Μαρτίου 2020.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το γαλλικό υπουργείο Οικολογικής Μετάβασης μπορεί να παρατείνει το μέτρο, ώστε να επιτραπεί η διάθεση στην αγορά και η χρήση προϊόντων απολύμανσης που περιέχουν προπαν-2-όλη για την υγιεινή του ανθρώπου έως τις 13 Μαρτίου 2022.
         
         
            Άρθρο 2
            Η παρούσα απόφαση απευθύνεται στο γαλλικό υπουργείο Οικολογικής Μετάβασης.
         
         
            Βρυξέλλες, 28 Ιανουαρίου 2021.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.